Mientres a Operación Zitadelle en chulio de 1943, von Manstein mandaba a pinza sud de l'abance alemán, y encara que tenió muitas baixas, as suyas tropas logroron a mayor parte d'os suyos obchectivos inicials, fendo a las tropas sovieticas más baixas que as perdugas propias. En as suyas Memorias, o mariscal Georgi Zhukov, qui mandaba as tropas d'o Exercito Royo en a batalla de Kursk, elochió a von Manstein. Sindembargo, por o fracaso quasi completo d'a pinza norte de l'ataque alemán, que mandaban Günther von Kluge y Walther Model, por a carencia cronica d'apoyos d'infantería en a Wehrmacht y por no tener una reserva operacional, y tamién por a Operación Husky (a invasión d'a isla de Secilia por os Aliatos), Hitler suspendió a continación d'a ofensiva. Von Manstein protestó, decindo que a victoria en a Operación Zitadelle yera muit amanata, que as suyas tropas teneban a superioridat local y que con una mica mas d'esfuerzo, crebaría a esfensa sovietica antis que os rusos podesen clamar a la luita a las suyas reservas. Sindembargo, dezaga d'o fracaso de Zitadelle, os sovieticos prencipioron un contraataque masivo contra as esgotatas tropas alemanas, con a quala cosa cal contar con que sí que teneban ixas reservas que Manstein negaba.